Saksamaa kolmandas liigas viskas Armi Pärt 3 väravat kui Mecklenburger Stiere lasi viimastel minutitel võidu käest ja tegi 20:20 (12:11) viigi põhjatsoonis liidrikohta jagava Oranienburger HC-ga. Karl Toom jäi nullile kui tema TV 1893 Neuhausen võttis lõunatsoonis vastu teise järjestikuse kaotuse, 24:26 (14:11) uustulnukalt TSV Neuhausen/Filderilt.
Rooba sai avavõidu, Celminš ja Voika esimese kaotuse
Rõõmsamad toonid kõlavad Rootsis ja Hollandis. Jürgen Rooba ja Amo HK said Rootsi esiliigas esimese võidu kui eestlasest paremääre 5 värava toel alistati võõrsil seni täiseduga olnud Kungälvs HK 28:24. Jesper Bruno Bramanis väravaid ei visanud, aga aitas HV Kras/Volendamil tõusta Hollandi-Belgia ühisliigas kolmandaks kui kodus võideti Herpertz Bevo HC 31:28.
Kristo Voika tabas kaks korda Serik Belediyespori kasuks, kes võõrsil kõva võitluse järel Türgi kõrgliiga liidrile Göztepe SK-le 27:31 alla jäi. Islandil ei saa kuidagi hoogu sisse Mikk Pinnoneni tööandja UMF Afturelding, kaotades Reykjaviki Framile 22:29. Reielihasevigastusest taastuv Pinnonen käis küll platsil, aga väravaid ei visanud.
Ebaõnnestus mäng Andris Celminšil ja RK Maribor Branikil, kes sai Sloveenia kõrgliiga viiendas voorus esimese kaotus ja pudenes liidrikohalt kolmandaks. Branik jäi 16:26 alla Ribnica RK Rikole, kus Celminš isegi mänginud. Eestlase arvele jäi üks värav.
Kurb nädal oli Soomes pallivatel eestlastel, sest karikasarjast pudenesid veerandfinaalis nii Helsingi Dicken kui Siuntio IF. Valdar Noodla jäi nullile kui Dicken kaotas 28:29 Vantaa Atlasele. Ott Varik ja Sten Maasalu viskasid mõlemad küll 6 väravat, kuid Siuntiot 25:31 kaotusest Grankulla IFK vastu päästa ei suutnud. Taavi Tibar kätt valgeks ei saanud. Lisaks kaotas Janis Selge klubi Karjaa BK-46 meistriliigas Riihimäe Cocksile 28:34.
Martin Johannson saab Rumeenias palju vastutust
Eesti rahvuskoondise kapteni Martin Johannsoni koduklubi Bukaresti Steaua on teinud suurepärase hooaja alguse Rumeenia kõrgliigas.
Kuulsa nimega Steaua parimad aastad käsipallis jäävad aastakümnete taha. Kahekordne Euroopa meistrite liiga võitja (1968 ja 1977) nautis viimati kodust meistritiitlit täpselt kümme hooaega tagasi. Mullu jäädi Rumeenia meistriliigas 9. kohale. Aga klubi juhtkond unistab endiselt suurelt ja teeb tippunaasmise nimel tööd, kinnitas Johannson.
"Tänavuse hooaja eesmärgiks seati medal ja eurosarja jõudmine," sõnas Eesti käsipallikoondise kapten. "Klubi investeerib korralikult professionaalsuse tõstmiseks. Lisandus rahvusvaheliste kogemustega prantslasest üldfüüsilise treener ja sellest tulenevalt on trennid muutunud targemaks ja intensiivsemaks. Enne igat mängu valmib vastasest põhjalik videoanalüüs, mis seni väga kasulikuks osutunud."